om den holdning, som Unionen skal indtage i Stabiliserings- og Associeringsrådet EU-Republikken Serbien om Republikken Serbiens deltagelse som observatør i arbejdet i Den Europæiske Unions Agentur for Grundlæggende Rettigheder og de nærmere retningslinjer herfor inden for den ramme, der er fastsat i Rådets forordning (EF) nr. 168/2007

BEGRUNDELSE

1. Baggrund

Den Europæiske Unions Agentur for Grundlæggende Rettigheder ("agenturet") blev oprettet ved Rådets forordning (EF) nr. 168/2007 ("forordningen").

I henhold til artikel 2 i forordningen er målet med agenturet at tilvejebringe bistand og ekspertise vedrørende grundlæggende rettigheder til Unionens og medlemsstaternes relevante institutioner, organer, kontorer og agenturer, når de gennemfører fællesskabsret.

Ifølge artikel 28, stk. 1, i forordningen skal kandidatlandene kunne deltage i agenturet som observatører. I artikel 28, stk. 2, fastsættes det, at deltagelsen og de nærmere retningslinjer herfor fastlægges ved en beslutning truffet af det relevante associeringsråd. Beslutningen skal fastsætte karakteren, omfanget og udformningen af disse landes deltagelse i agenturets arbejde inden for den ramme, der er fastsat i forordningens artikel 4 og 5. På grundlag af associeringsrådets beslutning kan agenturet beskæftige sig med spørgsmål vedrørende grundlæggende rettigheder i det pågældende kandidatland inden for anvendelsesområdet for artikel 3, stk. 1, for så vidt det er nødvendigt for landets gradvise tilpasning til EU-retten.

2. Den foreslåede afgørelse

Kommissionen foreslår Rådet at træffe en afgørelse om, hvilken holdning Unionen skal indtage i Stabiliserings- og Associeringsrådet EU-Republikken Serbien om Republikken Serbiens deltagelse som observatør i agenturets arbejde og retningslinjerne herfor. Den foreslåede afgørelse, som består af en eneste artikel, fastsætter, at Unionens holdning er den, der er fastsat i Stabiliserings- og Associeringsrådet EU-Republikken Serbiens udkast til afgørelse ("udkastet til afgørelse"), som knyttes som bilag til Rådets afgørelse. Et forslag til et sådant udkast til afgørelse er også knyttet som bilag til nærværende forslag. Det opfylder kravene i forordningens artikel 28.

I overensstemmelse med et af forordningens grundlæggende principper, som er, at agenturet arbejder efter en emnebestemt metode og ikke ud fra et landespecifikt princip, bevirker udkastet til afgørelse således, at agenturet kan udføre de opgaver, der er omhandlet i forordningens artikel 4 og 5, i Republikken Serbien.

Det fastlægges desuden i udkastet til afgørelse, at Republikken Serbien skal udpege en observatør og en suppleant herfor til agenturets bestyrelse. Disse personer skal opfylde kriterierne i forordningens artikel 12, stk. 1. De deltager i bestyrelsens arbejde på lige fod med de medlemmer og suppleanter, som medlemsstaterne udpeger, men uden stemmeret.

Udkastet til afgørelse indeholder bestemmelser om Republikken Serbiens finansielle bidrag og om personale (bilag I). Til udkastet til afgørelse er der knyttet en finansieringsoversigt.

Udkastet til afgørelse er i overensstemmelse med vedtægten for tjenestemænd i Den Europæiske Union ("personalevedtægten") og ansættelsesvilkårene for Unionens øvrige ansatte ("AØA"), som fastlagt i Rådets forordning (EØF, Euratom, EKSF) nr. 259/68.

2016/0066 (NLE)

Forslag til

RÅDETS AFGØRELSE

om den holdning, som Unionen skal indtage i Stabiliserings- og Associeringsrådet EU-Republikken Serbien om Republikken Serbiens deltagelse som observatør i arbejdet i Den Europæiske Unions Agentur for Grundlæggende Rettigheder og de nærmere retningslinjer herfor inden for den ramme, der er fastsat i Rådets forordning (EF) nr. 168/2007

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 352 sammenholdt med artikel 218, stk. 9,

under henvisning til forslag fra Kommissionen, og

ud fra følgende betragtninger: